Hukumar binciken take hakkin bil'adama ta Najeriya da aka fi sani da Oputa Panel, kwamitin ne da aka kafa shi biyo bayan rugujewar mulkin kama-karya na soja da ya mamaye Najeriya har zuwa shekarar 1998 . Tsohon zababben shugaban Najeriya Olusegun Obasanjo ne ya kirkiro ta a shekarar 1999. Wa'adinsa shi ne binciken 'yancin ɗan adam a lokacin mulkin soja daga 1984 zuwa 1999. Dangane da batun sulhu, hukumar ta kuma yi kokarin hada kan al'ummomin da ke fama da rikici a baya. Hukumar ta mika rahotonta na karshe ga Shugaba Obasanjo a shekarar 2002, amma gwamnati ba ta dauki wani mataki ba har yau. Ba a fitar da rahoton ga jama’a ba sai a shekara ta 2005, lokacin da kungiyoyin fafutuka biyu, wato Nigerian Democratic Movement da Civil Society Forum suka buga shi. Najeriya na karkashin mulkin Birtaniya har zuwa 1960. Bayan samun ‘yancin kai, an samu rikice-rikice na cikin gida da dama a cikin kasar wadanda suka takaita karfin Najeriya wajen dunkulewa. An raba kasar ta hanyar addini da kabilanci wanda ya haifar da kashe-kashen jama'a kuma daga karshe aka yi yakin basasa wanda zai ci gaba har zuwa shekara ta 1970.